C 118/1

KOMUNIKACIJA KOMISIJE

Obavijest Komisije o preporukama za pojedinačne države članice i regije u pogledu ažuriranih izvješća za 2018. za članke 8., 9. i 10. Okvirne direktive o pomorskoj strategiji (2008/56/EZ)

(2022/C 118/01)

1) UVOD

Okvirna direktiva o morskoj strategiji (2008/56/EZ (1)) sveobuhvatna je politika za zaštitu morskog okoliša europskih mora uz istodobno omogućivanje održive uporabe morskih dobara i usluga. Njome se od država članica zahtijeva da procijene stanje kvalitete morskog okoliša, utvrde dobro stanje okoliša, uspostave odgovarajuće okolišne ciljeve i izrade odgovarajuće programe praćenja te provedu mjere za postizanje ključnog cilja Direktive koji se odnosi na postizanje „dobrog stanja okoliša” svih morskih voda EU-a do 2020. Taj cilj nije postignut u svim vodama EU-a ni za sve deskriptore iz Direktive (2).

U drugom ciklusu provedbe Direktive države članice trebale su do 15. listopada 2018. obavijestiti Komisiju o svojim ažuriranim izvješćima za članke 8., 9. i 10. Direktive (3). Komisija mora procijeniti ta izvješća država članica u skladu s člankom 12. i člankom 17. stavkom 4. Direktive.

Kako bi ispunile svoje pravne obveze izvješćivanja u skladu s Okvirnom direktivom o morskoj strategiji, države članice mogu dostaviti tekstualna izvješća strukturirana u skladu s nacionalnim potrebama. U okviru zajedničke strategije za provedbu Okvirne direktive o morskoj strategiji države članice složile su se da će dostavljati i e-izvješća sa strukturiranim informacijama prikladnima za potrebe procjena iz članka 12. i za širenje na europskoj razini putem portala WISE Marine (4).

Od 23 države članice koje imaju morske vode (5) i stoga moraju podnositi izvješća u skladu s člankom 17., njih 22 su do rujna 2020. dostavile tekstualna izvješća. Države članice koje nisu podnijele izvješća do roka u listopadu 2018. redovito se podsjećalo na njihovu obvezu izvješćivanja na sastancima o zajedničkoj strategiji za provedbu Okvirne direktive o morskoj strategiji. Postupci zbog povrede zbog nepodnošenja izvješća pokrenuti su protiv Bugarske, Cipra, Danske, Estonije, Francuske, Grčke, Hrvatske, Irske, Italije, Latvije, Litve, Malte, Poljske, Portugala, Slovenije, Španjolske i Ujedinjene Kraljevine (6). Svi su predmeti zaključeni nakon primitka izvješćâ, osim u slučaju Bugarske, čija izvješća nisu zaprimljena do studenoga 2021.

Do listopada 2020. 20 država članica dostavilo je e-izvješća te su stoga uključene u ovu procjenu na temelju članka 12. Osim komunikacije u okviru zajedničke strategije za provedbu Okvirne direktive o morskoj strategiji, s Bugarskom i Grčkom uspostavljena je i izravna komunikacija, u kojoj je zatraženo podnošenje e-izvješćâ (7). Zbog kašnjenja država članica u e-izvješćivanju kasnila je provedba ove procjene na temelju članka 12.

Na temelju procjene izrađeno je nacionalno izvješće za svaku državu članicu (8) i regionalno izvješće o usklađenosti za tri (9) od četiri morske regije na temelju Okvirne direktive o morskoj strategiji (Baltičko more, sjeveroistočni Atlantski ocean i Sredozemno more) (10).

Osim toga, na temelju procjene izdan je niz preporuka za pojedinačne države članice i regije (koje su općenito primjenjive na sve države članice u tim regijama). Preporukama se nastoje utvrditi potrebna poboljšanja izvješćâ za članke 8., 9. i 10. kad se u listopadu 2024. bude provodilo sljedeće ažuriranje.

Usporedno s analizom izvješćâ država članica za ovu procjenu na temelju članka 12. Okvirne direktive o morskoj strategiji, u kojoj se navode povratne informacije o izvješćivanju za svaku državu članicu, Zajednički istraživački centar Europske komisije (JRC) analizirao je izvješća sa znanstvenog i tehničkog stajališta. Na temelju te analize izrađeno je 11 tehničkih izvješća, u kojima se daje pregled na europskoj razini kao potpora provedbi Okvirne direktive o morskoj strategiji (11).

U ovoj se obavijesti, zajedno s popratnim radnim dokumentom službi Komisije (12), iznose preporuke za sve dosad procijenjene zemlje i regije. Navode se u vezi s tri članka (8., 9. i 10.) o kojima se izvješćuje i u vezi s deskriptorima utvrđenima u Prilogu I. Okvirnoj direktivi o morskoj strategiji i kriterijima utvrđenima u Odluci Komisije (EU) 2017/848.

Popratni radni dokument službi Komisije (13) uz ovu obavijest sadržava posebne nacionalne i regionalne preporuke za sve dosad procijenjene zemlje i regije.

2) NACIONALNE I REGIONALNE PREPORUKE:

Članak Teme Broj preporuka Članak 8. — Procijenjene značajke i elementi — Metodologija procjene — Mjera u kojoj je postignuto dobro stanje okoliša — Glavni pritisci koji sprečavaju postizanje dobrog stanja okoliša — Dosljednost trenutačne procjene u odnosu na utvrđivanje dobrog stanja okoliša iz 2018. Nacionalne – 5 — Koherentan skup elemenata — Koherentna metodologija procjene Regionalne – 4 Članak 9. — Primjena primarnih kriterija — Primjena sekundarnih kriterija — Kvalitativni opis dobrog stanja okoliša — Kvantitativno utvrđivanje dobrog stanja okoliša Nacionalne – 7 — Koherentna primjena primarnih kriterija — Koherentan kvalitativni opis dobrog stanja okoliša — Koherentno kvantitativno utvrđivanje dobrog stanja okoliša Regionalne – 7 Članak 10. — Ciljevi za glavne pritiske — Mjerljivi ciljevi — Procjena napretka s obzirom na ciljeve — Kvantificiranje raskoraka između trenutačnog i dobrog stanja okoliša — Povezivanje ciljeva s izravnim mjerama Nacionalne – 5 — Glavni pritisci u (pod)regiji Regionalne – 1 Ukupno 29

3) ZAKLJUČAK

Kako bi države članice mogle razmotriti navedene preporuke, posebice u slučajevima u kojima je potrebno dodatno usklađivanje i koherentno izvješćivanje, bit će potrebna daljnja suradnja među državama članicama na tehničkoj razini u kontekstu zajedničke strategije za provedbu Okvirne direktive o morskoj strategiji (14), primjerice u okviru tehničkih skupina Okvirne direktive o morskoj strategiji i mreža stručnjaka Zajedničkog istraživačkog centra.

(1) Direktiva 2008/56/EZ Europskog parlamenta i Vijeća od 17. lipnja 2008. o uspostavljanju okvira za djelovanje Zajednice u području politike morskog okoliša (Okvirna direktiva o morskoj strategiji) (SL L 164, 25.6.2008., str. 19.).

(2) COM(2020) 259 final.

(3) U skladu s člankom 17. stavkom 2. točkama (a) i (b).

(4) GD14: smjernice za 2018. za izvješćivanje na temelju članaka 8., 9. i 10., ažuriranje; razrađeni primjeri u Prilogu II.

(5) Morske vode definirane su u članku 3. točki 1. Okvirne direktive o morskoj strategiji. Austrija, Češka, Luksemburg, Mađarska i Slovačka zemlje su bez izlaza na more i ne izvješćuju u skladu s člankom 17.

(6) Ujedinjena Kraljevina još je bila država članica EU-a u vrijeme obveze izvješćivanja 2018., ali nije dovršila svoje e-izvješćivanje na vrijeme za tu procjenu.

(7) Preostale dvije države članice (Bugarska, Grčka) procijenit će se kad njihova e-izvješća postanu dostupna.

(8) Tehničke procjene za pojedinačne zemlje za Komisiju je pripremio vanjski konzultant – vidjeti https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(9) Četvrta morska regija, Crno more, ima samo dvije države članice (Bugarsku i Rumunjsku) te se za nju ne može procijeniti usklađenost sve dok Bugarska ne dostavi svoja e-izvješća.

(10) Tehničke procjene za pojedinačne regije za Komisiju je pripremio vanjski konzultant – vidjeti https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(11) 9 Preispitivanja koja je proveo JRC: https://mcc.jrc.ec.europa.eu/main/dev.py?N=18&O=460.

(12) SWD(2022) 55.

(13) SWD(2022) 55.

(14) Zajednička strategija za provedbu neformalni je koordinacijski program koji je uspostavila Komisija i u kojem sudjeluju države članice, regionalne konvencije o moru i drugi dionici.